|  |
| --- |
| Til høringsparterne, jf. vedlagte høringsliste          |
| Høring over forslag til Lov om stedbestemt information |

Hermed fremsendes udkast til forslag til Lov om stedbestemt information i 4 ugers høring.

Høringssvar til lovforslaget bedes venligst fremsendt pr. e-mail til sdfe@sdfe.dk med cc. til simho@sdfe.dk

**senest fredag den 11. november 2016**

Vi gør opmærksom på, at høringssvarene vil blive offentliggjort.

Spørgsmål til udkastet kan rettes til Simone Holst 72 54 55 28 eller Peter Pouplier 72 54 50 25.

Der tages generelt forbehold for lovteknik.

**Baggrund og lovforslagets indhold**

Lovforslaget samler, systematiserer og moderniserer reglerne om de geodætiske infrastrukturer, land- og søkortlægning, matrikel, infrastruktur for stedbestemt information og koordination og samordning heraf. Baggrunden for lovforslaget er den markant øgede betydning, som forvaltning af stedbestemt information har for effektiviseringen af den offentlige sektor, og som grundlag for vækst i den private sektor. Der er sket en ændring, fra at stedbestemte informationer blev udtrykt i papirkort til nu også at være data i tværoffentlige digitale forvaltningssystemer. Denne ændring kræver regler, som sikrer en struktureret og fælles tilgang til indsamling, bearbejdning, distribution og anvendelse af data.

Lovforslaget medfører samtidig, at lov om Geodatastyrelsen og lov angaaende Geodætisk Instituts trigonometriske Stationer m.v. ophæves, og at disse loves regler videreføres i det nye lovforslag.

Lovforslaget viderefører med enkelte suppleringer en række eksisterende hjemler til energi-, forsynings- og klimaministeren til efter forhandling med berørte myndigheder og organisationer at fastsætte regler om bl.a. data og registre. Hjemlerne forventes anvendt i forbindelse med realiseringen af aftaler om fællesoffentlige forvaltningssystemer eller borger- og virksomhedsrettede tjenester.

Lovforslaget indeholder endvidere to virksomhedsrettede hjemler. Den ene udvider hjemmelsgrundlaget for en allerede eksisterende forpligtelse til at den, der udfører aktiviteter i de danske farvande, skal indberette oplysninger og tegninger heraf til ministeren – i praksis Geodatastyrelsen - til brug for fremstilling af søkort. Den anden nye hjemmel gør det muligt for ministeren, at gøre den allerede eksisterende vejledningspraksis om registrering af positioneringstjenester bindende. Baggrunden for dette er hensynet til forsyningssikkerhed og kvalitet på et område, der er i stærk udvikling.

Med venlig hilsen

Dan Folke Pedersen

Kontorchef – Ressourcer